32006D0180
L 065/30
JURNALUL OFÍCIAL AL UNIUNII EUROPENE
DECIZIA CONSILIULUI
din 27 februarie 2006
privind o poziție a Comunității în cadrul Consiliului de asociere UE-Chile de modificare a anexei I la Acordul de instituire a unei asocieri între Comunitatea Europeană și statele membre, pe de o parte, și Republica Chile, pe de altă parte, pentru a ține seama de consolidarea preferințelor tarifare acordate Republicii Chile în cadrul sistemului de preferințe tarifare generalizat al Comunității (SPG)
(2006/180/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 133,
având în vedere propunerea Comisiei,
întrucât:
(1)
Pentru a garanta claritate, previzibilitate economică pe termen lung și siguranță juridică agenților economici, ar trebui consolidate, în acordul bilateral de liber schimb, preferințele tarifare acordate Republicii Chile prin sistemul de preferințe tarifare generalizat al Comunității, dar care nu au fost încă incluse în lista cu concesiunile tarifare ale Comunității din anexa I la Acordul de instituire a unei asocieri între Comunitatea Europeană și statele membre, pe de o parte, și Republica Chile, pe de altă parte (1), semnat la Bruxelles la 18 noiembrie 2002.
(2)
Prin decizia din anexă a Consiliului de asociere, Chile, în calitatea sa actuală de țară beneficiară a sistemului de preferințe tarifare generalizat al Comunității, va beneficia de un acord comercial care îi va garanta totalitatea preferințelor prevăzute de sistemul tarifar definit în Regulamentul (CE) nr. 980/2005 al Consiliului din 27 iunie 2005 de aplicare a unui sistem de preferințe tarifare generalizat (2),
DECIDE:
Articol unic
Poziția care va fi adoptată de către Comunitate și statele membre în cadrul Consiliului de asociere în ceea ce privește modificarea anexei I la Acordul de instituire a unei asociații între Comunitatea Europeană și statele membre, pe de o parte, și Republica Chile, pe de altă parte, pentru a ține seama de consolidarea preferințelor tarifare acordate Republicii Chile în cadrul sistemului de preferințe tarifare generalizat al Comunității (SPG), se bazează pe proiectul de decizie al Consiliului de asociere, anexat la prezenta decizie.
Adoptată la Bruxelles, 27 februarie 2006.